钦定古今图书集成/明伦汇编/氏族典/第138卷 > 《廖用贤尚友录》 > 《殷氏族谱序》明·王世贞
## 钦定古今图书集成/明伦汇编/氏族典/第138卷 > 《廖用贤尚友录》 > 《殷氏族谱序》明·王世贞

殷之先出自成汤，汤姓子氏，其国商。自其孙盘庚都
殷，其国亦曰殷。殷之亡，而微子国于宋，其公族曰华、
曰向，仕于鲁，而圣者曰孔。盖自宋王偃亡，而其子孙
散处，或氏宋，或氏殷，或氏商，盖六姓著而称子者寡
矣。《迁史》乃谓有来氏、空同氏、稚氏、髦氏，而不及华、向，
何也？至汉而殷显者仅谏大夫封晋，则渊源而后彬
彬盛哉！以故所著《殷氏谱》，刘孝标注《世说》，时时称之。
后徙润，复自润徙歙，谱亦中废。殷之指日益繁，而能
举其所由来者鲜矣。即无论其他，远者歙之殷日相
比，而能一辨所由来者亦鲜矣。盖隆、万间，殷有御史
大夫养实甫云。养实甫既用，平百粤巨寇，潴其薮，天
子嘉之，赐爵卿，加上公服，予子孙环卫官官，世世勿
绝。养实甫乃喟然叹曰：“天子所以宠灵我殷氏，至哉！
而何犹泯泯先德为也！是余之罪也夫！是余之罪也
夫！余安得孝标所称，谱而嗣之？”则又曰：“润以前，吾能
推其始也；歙以后，吾能致其详也。”乃始为谱，其大凡
有姓氏、本原、世系三考，而为殷之族。既矣，则又推广
其致，有世德、闺范、训典、文献宅第、丘墓、遗事遗迹，里
社九考，而为殷之事既矣。养实甫之《谱》成，而以序属
不佞。不佞获卒业而叹曰：“呜呼！是岂唯《殷谱》哉？抑亦
殷史也。”夫殷以八百年之天下而为宋，宋以六百年
之公国继之，而中间贤圣代作者十馀辈。夫子以大
圣亲为其裔，而曰：“我欲观殷道，是故之宋而不足征
也。”又曰：“文献不足故也，足则吾能征之矣。”然则殷之
史故亡也。夫子之弗为述也，伤非时也。夫殷之孙子，
其丽不亿，而养实甫独用勋烈显于明，为得其时，而
又能以其间创为此谱，俾成汤之裔不以子姓微而
遂湮，天下灼然知殷之为圣人后者，其为功岂浅鲜
哉！若夫别嫌明微、探本敦睦之道，则既详之矣，无所
赘余赞矣。